நான் ஏற்கனவே குறிப்பிட்டது போல “மலையக பல்கலைக்கழகம்” ஒன்றினையும் அட்டனில் அமைத்து வருகின்றனர். ஹட்டனில் இருந்து கொட்டகலை செல்லும் வழியில் காணப்பட்ட கைவிடப்பட்ட தேயிலைத் தோட்டத்தில் சுமார் 100 ஹெக்டேயர் பரப்பில் நிர்மாணிக்கப்படுகின்றது. இப்போதைக்கு ஆங்கில மொழிக் கல்வி தேயிலை தொழில்நுட்பம், இந்திய கலாசாரம் போன்ற பீடங்கள் அமைக்கப்பட்டுள்ளதாக அறிகின்றேன். இது ஒரு தேசிய பல்கலைக்கழகமாக இயங்கும். இப் பல்கலைக்கழகத்தை உருவாக்க பின்புலமாக இருந்த பேராசியர்களான சந்திரசேகரம், தனராஜ், மூக்கையா போன்றோர்களின் பங்களிப்பையும் மக்கள் மறக்கவில்லை. உங்களைப் போன்றோர்களின் உதவிகள் இப்பல்கலைக்கழகத்தின் பல்வேறு வேலைத்திட்டங்களுக்கு பயனுள்ளதாக அமையலாம். எனினும் இது பற்றிய விபரங்கள் பல்கலைக்கழக நிர்வாகத்துடன் பேசி உங்களுடன் தொடர்பு கொள்ள விரும்புகின்றேன்.